b"\n_START_ARTICLE_\nIngeborg Eriksdatter\n_START_SECTION_\nOppvekst\n_START_PARAGRAPH_\nIngeborg var en av de fire \xc2\xabplogpenningd\xc3\xb8trene\xc2\xbb. Eldst var Sofia, som ble gift med Valdemar Birgersson av Sverige, og dermed svensk dronning. S\xc3\xa5 kom Ingeborg selv, deretter Jutta (f\xc3\xb8dt 1246) og Agnes (f\xc3\xb8dt 1249)._NEWLINE_I 1250, da Ingeborg var seks \xc3\xa5r, ble far hennes drept i et bakhold arrangert av hans egen lillebror, Ingeborgs farbror Abel. Da kong Erik bare etterlot seg d\xc3\xb8tre, var Abel hans tronarving, og lot seg utrope til konge etter at hans menn offentlig hadde sverget p\xc3\xa5 hans uskyld. To \xc3\xa5r senere ble Abel selv drept under et bondeoppr\xc3\xb8r. I motsetning til Erik etterlot Abel seg en mannlig arving, som imidlertid studerte i Tyskland. P\xc3\xa5 hjemveien for \xc3\xa5 ta over tronen, ble han tatt til fange av erkebiskopen av K\xc3\xb6ln. Eriks og Abels yngste bror, Kristoffer, unnlot imidlertid \xc3\xa5 betale l\xc3\xb8sepenger for nev\xc3\xb8en. I stedet utropte Kristoffer seg til konge over Danmark. Da Abels s\xc3\xb8nn omsider kom hjem, br\xc3\xb8t det ut borgerkrig der han underveis fikk tittelen \xc2\xabhertug av S\xc3\xb8nderjylland\xc2\xbb. Ingeborg og hennes tre s\xc3\xb8stre ble kasteballer i dette maktspillet. Moren deres var d\xc3\xb8d, og farbroren, kong Kristoffer, gjorde seg selv til deres formynder. Hans siste politiske handling var \xc3\xa5 gifte bort niesen Sofia til svenskekongen, for \xc3\xa5 sikre seg Birger jarls st\xc3\xb8tte i kampen mot nev\xc3\xb8en i S\xc3\xb8nderjylland. Det var nemlig i realiteten Birger jarl som styrte Sverige p\xc3\xa5 vegne av sin ubrukelige s\xc3\xb8nn, kong Valdemar._NEWLINE_Ingeborgs ekteskap var et ledd i hennes svigerfars, H\xc3\xa5kon H\xc3\xa5konsson anti-danske politikk, nemlig \xc3\xa5 f\xc3\xa5 Halland tilbake fra Danmark. Det var derfor H\xc3\xa5kon lette etter en dansk prinsesse han kunne f\xc3\xa5 gift med sin siste gjenlevende s\xc3\xb8nn, Magnus. Ingeborg egnet seg utmerket da hun var arveberettiget til en rekke store gods rundt om i Danmark, i tillegg til Rold i Himmerland og byen Skanderup. Kontroll over denne arven ville sikre den norske kongefamilien et solid fotfeste p\xc3\xa5 dansk jord._NEWLINE_Da Kristoffer var d\xc3\xb8d, sendte kong H\xc3\xa5kon en foresp\xc3\xb8rsel til enken, Margrete Sambiria, ogs\xc3\xa5 kjent som \xc2\xabSvarte Grete\xc2\xbb og \xc2\xabMargrete Sprenghest\xc2\xbb, om hun som Ingeborgs formynder ville gi tillatelse til et ekteskap mellom piken og s\xc3\xb8nnen hans, den norske tronarvingen Magnus. Men dronningen hadde v\xc3\xa6rt sterkt imot Sofias ekteskap med svenskekongen, og ville iallfall ikke miste kontrollen over flere av \xc2\xabplogpenningd\xc3\xb8trene\xc2\xbb, s\xc3\xa5 hun s\xc3\xb8rget for \xc3\xa5 f\xc3\xa5 den sytten \xc3\xa5r gamle Ingeborg innesperret i et dominikanerkloster ved Horsens._NEWLINE_Kong H\xc3\xa5kon mistet ikke motet av den grunn. Tvert om sendte han sommeren 1261 av g\xc3\xa5rde en ny delegasjon, best\xc3\xa5ende av syv krigsskip og flere hundre menn under ledelse av biskopen av Oslo, som ogs\xc3\xa5 het H\xc3\xa5kon. Margrete Sambiria var imidlertid opptatt med krigen hun hadde startet mot familien til sin svoger, kong Abel. Biskop H\xc3\xa5kon besluttet da \xc3\xa5 dra direkte til Horsens, hvor han personlig gikk opp til klosteret som holdt Ingeborg innesperret, fremla sitt \xc3\xa6rend og bad henne bestemme om hun ville bli med eller ikke. Ingeborg foretrakk en fremtid som norsk dronning fremfor et liv som nonne, og bad biskopen komme tilbake og hente henne n\xc3\xa5r hun hadde pakket og gjort seg klar. Men p\xc3\xa5 seilasen nordover fikk nordmennene \xc3\xb8ye p\xc3\xa5 en stor krigsfl\xc3\xa5te som f\xc3\xb8rte Birger jarls banner. Det var kjent at han nylig var blitt enkemann, og gjerne ville gifte seg med Ingeborg, som var s\xc3\xb8ster av hans svigerdatter Sofia. Nordmennene forstod raskt at ogs\xc3\xa5 Birger jarl var p\xc3\xa5 frierferd, s\xc3\xa5 de unnlot \xc3\xa5 svare sendebudet han sendte over til fl\xc3\xa5ten deres med sp\xc3\xb8rsm\xc3\xa5l om deres hensikter, og seilte i stedet kjapt tilbake til klosteret, der de fullt bev\xc3\xa6pnet bad om \xc3\xa5 m\xc3\xb8te Ingeborg. Sammen med noen tjenere og to danske riddere som hadde sverget henne troskap, skyndte hun seg ned til skipene sammen med det norske f\xc3\xb8lget. S\xc3\xa5 snart det lot seg gj\xc3\xb8re, seilte de nordover._NEWLINE_F\xc3\xb8rst kom de til T\xc3\xb8nsberg, der de hvilte ut. S\xc3\xa5 gikk ferden til Bergen hvor bryllupet skulle st\xc3\xa5, men et kraftig uv\xc3\xa6r tvang skipene til \xc3\xa5 bruke tre uker p\xc3\xa5 strekningen som normalt lot seg tilbakelegge p\xc3\xa5 en uke. Da de omsider seilte inn i Bergen, bl\xc3\xa5ste det s\xc3\xa5 stygt at de m\xc3\xa5tte legge til ved Laksev\xc3\xa5g i stedet for byens egentlige havn. Dagen etter ble kong H\xc3\xa5kon og junker Magnus rodd over fjorden for \xc3\xa5 m\xc3\xb8te den forkomne danske prinsessen. Til gjengjeld ble bryllups- og kroningsfesten den mest storslagne festen som til da var blitt holdt i Norge. N\xc3\xa6rmere to tusen gjester medbrakte sine tjenere, kammerpiker, oppassere, livvakter og videre. H\xc3\xa5konshallen ble for f\xc3\xb8rste gang tatt i bruk. N\xc3\xa5 var Erik Plogpennings to eldste d\xc3\xb8tre blitt dronninger i hvert sitt land. Tilbake i Danmark var bare de to yngste, Agnes og Jutta. Enkedronning Margrete Sambiria fikk dem raskest mulig inn som nonner i et dominikanerkloster i Roskilde, men heller ikke dem klarte hun i lengden \xc3\xa5 holde innesperret. I 1271 grep de muligheten til \xc3\xa5 flykte fra Danmark og n\xc3\xa5dde frem til stores\xc3\xb8steren Sofia i Sverige. Trygt installert ved sin svogers luksuri\xc3\xb8se hoff innledet Jutta et forhold til kong Valdemar.\n_START_SECTION_\nDronning av Norge\n_START_PARAGRAPH_\nMagnus Lagab\xc3\xb8te var en sterk konge, som visste \xc3\xa5 balansere forholdet til geistligheten, stormennene og rivaliserende utenlandske makter, men han var ogs\xc3\xa5 sterkt tynget av sitt ansvar. P\xc3\xa5 en reise tilstod han en gang overfor sine n\xc3\xa6rmeste menn at han s\xc3\xa5 frem til den dagen da d\xc3\xb8den satte ham fri. V\xc3\xa5ren 1280, etter seksten \xc3\xa5r som konge, ble Magnus syk. 1. mai fylte han f\xc3\xb8rtito \xc3\xa5r, og tilbrakte dagen i sykeseng i Bergen. Herjet av feber fikk han tilkalt erkebiskop Jon Raude fra Trondheim, s\xc3\xa5 den eldste s\xc3\xb8nnen, elleve \xc3\xa5r gamle junker Erik, kunne krones straks han selv var d\xc3\xb8d. Alt i 1273, etter at Ingeborgs og Magnus' to eldste s\xc3\xb8nner var d\xc3\xb8de, fikk fem\xc3\xa5ringen Erik kongetittel og ble utropt til sin fars tronarving, mens tre\xc3\xa5ringen H\xc3\xa5kon fikk tittelen hertug. Alle fremst\xc3\xa5ende menn i Norge hadde sverget guttene troskap, og med tanke p\xc3\xa5 fremtidig rivalisering guttene imellom, hadde Magnus sikret at H\xc3\xa5kon som fjorten\xc3\xa5ring skulle arve en tredjedel av riket, med Oslo som hovedsete, som sitt hertugd\xc3\xb8mme. Det var denne tilknytningen til Oslo som gjorde at H\xc3\xa5kon i sin regjeringstid flyttet hovedstaden fra Bergen til Oslo._NEWLINE_I motsetning til sin lillebror H\xc3\xa5kon hadde Erik ikke gode evner. Han kunne for eksempel ikke lese eller skrive, og som enkedronning ble Ingeborg derfor den man lyttet til. Den skotske Lanercost-kr\xc3\xb8niken g\xc3\xa5r s\xc3\xa5 langt som \xc3\xa5 hevde at Erik ogs\xc3\xa5 ble f\xc3\xb8dt vanskapt, mer bj\xc3\xb8rn enn menneske, og at kong Magnus lot den nyf\xc3\xb8dte sv\xc3\xb8pe og ligge over natten p\xc3\xa5 et alter for Frans av Assisi i Bergen, hvor han i l\xc3\xb8pet av natten ble forvandlet til en normal gutt._NEWLINE_I 1282 da Ingeborgs fetter, kong Erik Klipping, og hans mor enkedronning Margrete Sambiria holdt det \xc3\xa5rlige riksm\xc3\xb8tet p\xc3\xa5 Nyborg slott, var det blant de fremm\xc3\xb8tte ogs\xc3\xa5 representanter for de fire plogpennings\xc3\xb8strene, som n\xc3\xa5 gjorde krav p\xc3\xa5 sin farsarv. Magnus Lagab\xc3\xb8te hadde aldri insistert p\xc3\xa5 Ingeborgs rett til arven, men n\xc3\xa5 som han var d\xc3\xb8d, og Erik Klipping og hans mor politisk svekket, begynte Ingeborg og s\xc3\xb8strene hennes kampen for sin rett. Et samlet dansk aristokrati fikk h\xc3\xb8re hvor urettferdig og nedverdigende de fire s\xc3\xb8strene var blitt behandlet av Erik Klipping og moren hans. Jutta m\xc3\xb8tte attp\xc3\xa5til frem i egen person, og var ogs\xc3\xa5 den eneste av s\xc3\xb8strene som fikk tilkjent arven sin \xe2\x80\x93 som hun imidlertid aldri fikk noen glede av, da hun d\xc3\xb8de samme \xc3\xa5r, bare trettiseks \xc3\xa5r gammel._NEWLINE_Ingeborg var selv bare f\xc3\xb8rtito da hun ble d\xc3\xb8dssyk utp\xc3\xa5 vinteren 1286/87. Hun d\xc3\xb8de i Bergen like f\xc3\xb8r p\xc3\xa5ske 1287, og ble gravlagt i byen f\xc3\xb8rst i april, p\xc3\xa5 den tid yngstes\xc3\xb8nnen H\xc3\xa5kon fylte sytten. Begge s\xc3\xb8nnene var til stede under seremonien. Med Ingeborg forsvant samlingspunktet for det norske aristokratiet, og ledelsen ble splittet mellom en svak konge (eldstes\xc3\xb8nnen Erik), en viljesterk ung hertug (Eriks lillebror H\xc3\xa5kon) og den maktglade jarl Alv Erlingsson, som endte p\xc3\xa5 hjul og steile i Helsingborg i 1290."